**DHUNA NË FAMILJE: MASAT/ZGJIDHJET SIPAS SË DREJTËS PENALE**

**BURIMET E LEGJISLACIONIT LIDHUR ME DHUNËN**

Konventa për eliminimin e të gjitha formave të diskriminimit ndaj Grave (CEDAW), miratuar nga Asambleja e Përgjithshme e Kombeve të Bashkuara më 18 dhjetor 1979 dhe ratifikuar nga Italia me ligjin nr. 132/1985

Konventa Evropiane për Mbrojtjen e të Drejtave dhe Lirive Themelore të Njeriut (CEDU), miratuar në Romë me 4 nëntor 1950 nga Këshilli Evropian, ratifikuar nga Italia me ligjin nr. 848/1955

Konventa e Këshillit Evropian për parandalimin dhe luftimin e dhunës ndaj grave dhe dhunës në familje, miratuar në vitin 2011, ratifikuar nga Italia me ligjin nr. 77/2013, i cili hyri në fuqi më 1 gusht 2014 (e njohur si Konventa e Stambollit, për emrin e qytetit ku u mbajt për nënshkrim më 11 maj 2011)

Traktati për Bashkimin Evropian (nenet 2 dhe 3 § 3)

Karta e të Drejtave Themelore (neni 21) dhe Traktati për Funksionimin e Bashkimit Evropian, për të cilat e drejta për trajtim të barabartë dhe mosdiskriminim është një parim themelor (neni 8)

Direktiva 2012/29/UE e datës 25 tetor 2012 që përcakton standardet minimale në lidhje me të drejtat, ndihmën dhe mbrojtjen e viktimave të krimit (zbatuar nga Italia me Dekretin Legjislativ nr. 212/2015, i cili ka hyrë në fuqi më 20 janar 2016), dhe që, në recitalin nr. 17 dhe 18, jep përkufizimet e dhunës gjinore dhe dhunës së kryer brenda familjes.

Ligji nr. 66/1996 Rregullat kundër dhunës seksuale

Ligji nr. 154/2001 Masat kundër dhunës në marrëdhëniet familjare

Ligji nr. 38/2009 Masat urgjente për sigurinë publike dhe luftimin e dhunës seksuale, si dhe aktet e përndjekjes (stalking)

Ligji nr. 172/2012 për ratifikimin dhe zbatimin e Konventës së Këshillit Evropian për mbrojtjen e të miturve nga shfrytëzimi dhe abuzimi seksual (e ashtuquajtura Konventa e Lanzarotit), e cila ndërhyri edhe në fushën e keqtrajtimit ndaj anëtarëve të familjes dhe bashkëjetuesve dhe dhunës së dëshmuar nga të miturit.

Ligji nr. 119/2013 Dispozita urgjente për sigurinë dhe për luftën kundër dhunës gjinore (i ashtuquajturi ligji për femicidin)

Ligji nr. 4/2018 Ndryshimet në kodin civil, kodin penal, kodin e procedurës penale dhe dispozita të tjera në favor të jetimëve për krime në familje, hyrë në fuqi më 16 shkurt 2018.

Ligji nr. 69/2019 i ashtuquajturi "Kodi i kuq"

Ligji nr. 4/2021 për ratifikimin dhe zbatimin e Konventës së Organizatës Ndërkombëtare të Punës nr. 190/2019 për eliminimin e dhunës dhe ngacmimit në vendin e punës, i cili ka hyrë në fuqi më 27 janar 2021

Ligji nr. 7/2006 "Dispozitat lidhur me parandalimin dhe ndalimin e praktikave të gjymtimit gjenital femëror"

**ÇFARË ËSHTË DHUNA NË FAMILJE DHE AJO GJINORE?**

Abuzimi fizik dhe psikologjik janë gjithmonë të dënuar me ligj.

Që nga viti 2019 me ligjin nr. 69/2019, i përcaktuar si Kodi i Kuq, është në fuqi një procedurë e përshpejtuar për ndjekjen penale të krimeve të dhunës, keqtrajtimit dhe përndjekjes të kryera ndaj personave që i përkasin të ashtuquajturave grupe vulnerabël (të dobët): gra, të mitur, të moshuar dhe invalidë.

Asnjë lloj dhune nuk lejohet nga sistemi ynë.

Prandaj nuk duhet të jetë befasuese nëse çdo formë keqtrajtimi dënohet nga sistemi ligjor.

Problemi është se shumë herë kemi frikë të denoncojmë abuzimin që kemi pësuar.

Para së gjithash, duhet bërë dallimi midis formave të dhunës: jo të gjitha, në fakt, dënohen në të njëjtën mënyrë.

Para së gjithash, dhuna mund të kuptohet si përdorim i forcës për të dëmtuar një person tjetër.

Në këtë hipotezë, dhuna mund të shkaktojë krimet e mëposhtme:

* rrahje;
* lëndimet personale, nga ana tjetër ndëshkohen ndryshe në varësi të pasojave të raportuara nga viktima.

Dhuna mund të konsistojë edhe në abuzime të përsëritura, fizike ose psikologjike, ndaj një personi që jeton me dikë ose që i nënshtrohet autoritetit të të tjerëve (mësues, instruktorë, kujdestarë, etj.): në raste të tilla, dhuna e përsëritur me kalimin e kohës konsiderohet si krim i rëndë i keqtrajtimit të familjarëve ose bashkëjetuesve (neni 572 i kodit penal).

Së fundi, dhuna mund të jetë e natyrës seksuale, pra kur një person detyrohet të kryejë ose kryen akte seksuale (neni 609 bis i kodit penal)

Me akte seksuale nuk nënkuptojmë vetëm marrëdhënie seksuale të plota, por çdo përfshirje të pjesëve të trupit që mund të përkufizohen si zona erogjene.

**KUSH MUND TË DENONCOJË KËTË LLOJ KRIMI DHE BRENDA SA KOHE?**

Çdo person i lënduar që ndiehet viktimë e një krimi mund të denoncojë pranë autoritetit kompetent (Policia e Shtetit, Policia e Qytetit, Policia Financiare) ose nëpërmjet një avokati.

Dhuna seksuale mund të raportohet nga viktima brenda dymbëdhjetë muajve nga fillimi i krimit.

Nëse viktima e dhunës seksuale është një i mitur ose një person që bashkëjeton (jo domosdoshmërisht bashkëshorti), çdokush mund të denoncojë, qoftë edhe personi që ka parë aksidentalisht krimin, pa afat. Në këto raste, në fakt krimi mund të ndiqet sipas detyrës zyrtare.

Krimi i keqtrajtimit ndaj familjarëve dhe bashkëjetuesve mund të ndiqet penalisht, pra çdokush mund të bëjë denoncim në polici, pa asnjë kufizim kohor, qoftë ky edhe një person që është totalisht i palidhur me dhunën e familjes në fjalë.

Pasi të jetë ngritur padija/denoncimi për dhunë, policia nis punën për të mbledhur sa më shumë prova.

Menjëherë sapo merr ankesën nga personi i lënduar, i raporton faktet prokurorit publik, qoftë edhe gojarisht, pra para se t'i dërgojë atij informacionin e zakonshëm me shkrim (komunikimin e lajmit për krimin).

Me denoncimin e faktit që përbën veprën penale, fillon faza e hetimeve paraprake, periudhë kohore kjo, që shërben për hetimet nga Prokurori Publik.

Pas raportimit të krimit, prokurori duhet ta dëgjojë personin e lënduar brenda tri ditëve.

Ky afat i detyrueshëm mund të zgjatet vetëm në prani të nevojave thelbësore për mbrojtjen e të miturve ose konfidencialitetin e identitetit.

Policia, gjatë hetimeve paraprake, punon për verifikimin e vlefshmërisë së kallëzimit të krimit.

Do të dëgjohen personat e informuar për faktet, pra ata që mund të dëshmojnë në gjykatë, si dhe vetë viktima, e cila do të jetë në gjendje të saktësojë më mirë ngjarjet që ka raportuar fillimisht.

**ÇFARË NDODH PAS PËRFUNDIMIT TË HETIMEVE TË PROKURORISË PUBLIKE?**

Nëse në përfundim të hetimeve konstatohet se përgjegjësia penale e personit të raportuar për dhunë është e bazuar, atëherë prokurori do të kërkojë ngritjen e aktakuzës ndaj të akuzuarit, shqyrtimin për hetim, e në këtë rast viktima mund ti drejtohet organeve kompetente për të kërkuar shpërblimin e dëmit nëpërmjet një avokati, (nga i cili mund të përfitojë ndihmë juridike falas).

Viktimat mund të përfitojnë nga financa shtetërore për tu ndjekur falas juridikisht, pavarësisht nga të ardhurat e tyre, kur kemi krime të abuzimit në familje, dhunës seksuale, akteve të përndjekjes, si dhe kur kryhen ato kundër të miturve, për krime “të skllavërimit”, prostitucionit të fëmijëve.

**A MUND TË KËRKOJË PERSONI I LËNDUAR ZBATIMIN E MASËS MBROJTESE PËRKUNDREJT KEQTRAJTUESIT TË TIJ?**

Prokurori do të jetë në gjendje të vlerësojë menjëherë nëse ekzistojnë kushtet për të kërkuar nga gjyqtari dhënien e masës paraprake, siç është largimi nga shtëpia familjare ose ndalimi i afrimit në vendet e frekuentuara nga viktima.

Për të parandaluar që procedurat e gjata të anullojnë një padi për dhunë ose të përkeqësojnë situatën e viktimave, të cilat shpesh e gjejnë veten në mëshirën e torturuesve të tyre pavarësisht padisë (mendoni për gruan që nuk mund të largohet nga shtëpia për t'i shpëtuar burrit të saj të dhunshëm), ligji ka vendosur disa masa që gjyqtari mund t'i marrë edhe para se të arrijë dënimin.

Kushdo që ka bërë denoncim për dhunë dhe dëshiron të marrë menjëherë mbrojtje, duhet të kërkojë që të zbatohet një masë paraprake që mund ta mbrojë.

Nëse ekzistojnë kushtet, autoriteti gjyqësor mund të përdorë masat paraprake:

* largimi nga shtëpia e familjes, nëse viktima dhe i akuzuari jetojnë së bashku nën të njëjtën çati
* ndalimi i afrimit në vendet e frekuentuara nga viktima, kur ekziston rreziku që i denoncuari të ndjekë personin e lënduar.

Masat paraprake mbrojtëse, urdhërohen nga gjyqtari vetëm nëse ai mendon se janë plotësuar kushtet e përcaktuara me ligj.

Në veçanti, gjyqtari do të japë një nga masat e mësipërme vetëm nëse vlerëson se ka indikacione serioze të fajit ndaj të akuzuarit dhe nëse ekziston rreziku që personi të përsërisë sjelljen e tij të paligjshme.

Aplikimin e masës së sigurimit, ndër të tjera, duhet ta kërkojë zyrtarisht Prokurori i cili është përgjegjës për hetimin.

Gjyqtari i hetimeve paraprake nuk mund ta pranojë nëse kërkesa vjen nga një subjekt tjetër.

Prandaj, për të marrë mbrojtje të menjëhershme, do të jetë e nevojshme të bashkëngjitni menjëherë në ankesë gjithçka që konsiderohet e dobishme për të demonstruar mundësinë që dhuna nuk është një ngjarje e izoluar, por e përsëritur.

Duhet mbajtur mend gjithashtu se shkelja e masave të sigurimit përbën një krim të pavarur, i dënuar nga neni 387 bis i kodit penal. Ky rregull u fut pikërisht për të forcuar mbrojtjen e viktimave edhe në rastet kur dispozitat e Kodit të Kuq ishin zbatuar, por rezultuan të paefektshme në parandalimin e krimeve të reja.